અમે બેય નિયમિત સાથે બેસતાં, એ અગાસી અત્યારે ખાલી-ખાલી લાગે છે. અમારાં બેયના પગમાં ખાલી ચડી જાય, ત્યાં સુધી અમે સાથે બેઠા છીએ. હું ઘણીવાર બાપુજીને, અલ્લાહ કે ઈશ્વરનાં અસ્તિત્વ પર સવાલ કરતો, ત્યારે બાપૂજી કહેતાં કે, આ તમારા પોતાના ઈમાન અને વિવેકનો પ્રશ્ન છે. અલ્લાહ કે ઈશ્વરનું અસ્તિત્વ છે કે નહિ ? એ કોઈ મુખ્ય સવાલ જ નથી. કોઈ આકારના ઈશ્વરમાં માને એ એમની શ્રદ્ધાનું અવલંબન છે અને કોઈ નિરાકારના અલ્લાહમાં માને તો એ એનાં ઈમાનની બાબત અને ઈબાદત છે. બેય સંજોગોમાં અસ્તિત્વ તો આ માનવાવાળાનું છે, અલ્લાહ કે ઈશ્વરનું નહીં !!! માન્યતા કે ઈમાન કે શ્રદ્ધા તો માત્ર પોકળ શબ્દો છે. સાચી વાત તો વિવેકભાનની છે. જેને વિવેકભાનનું જ્ઞાન થયું – એની ચેતના પછી આ આકાર-નિરાકારના ચક્કરમાંથી રફુચક્કર થઇ જતી હોય છે.!!!